b'\n_START_ARTICLE_\nTrinet\n_START_PARAGRAPH_\nTrinet Oy oli suomalainen vaatevalmistaja, joka toimi vuodesta 1964 Turun It\xc3\xa4harjulla ja 1970-luvun alusta vuoteen 1983 Littoisten vanhassa verkatehtaassa Liedossa.  1970-luvun loppupuolella tuotantoa oli jonkin aikaa my\xc3\xb6s Paraisilla ja Kiuruvedell\xc3\xa4._NEWLINE_Trinetin perustajaosakkaita olivat kuopiolaisen Turon turkulainen tyt\xc3\xa4ryhti\xc3\xb6 Teiniasu sek\xc3\xa4 Hyvonilla aiemmin ty\xc3\xb6skennelleet Matti Tarkiainen, Harri Fagerstr\xc3\xb6m ja Juhani Valkonen. Ensimm\xc3\xa4iset vuodet yritys haki suuntaansa, kunnes 1968 se palkkasi ruotsalaisen Hans Metz\xc3\xa9nin suunnittelemaan hameita ja puseroita. Niit\xc3\xa4 myytiin hyvin ymp\xc3\xa4ri Eurooppaa, mutta toisaalta Metz\xc3\xa9n heikensi Trinetin taloutta muun muassa ostamalla paljon kankaita varastoon._NEWLINE_Trinet vei tuotannostaan jopa 60 prosenttia Keski-Euroopan maihin. Huippuvuosinaan sill\xc3\xa4 oli Pohjoismaissa ja Saksassa kymmenisen omaa myym\xc3\xa4l\xc3\xa4\xc3\xa4. Yrityksen suunnittelijanimi\xc3\xa4 olivat Metz\xc3\xa9nin lis\xc3\xa4ksi Arto Elovirta, Sirpa Tenho ja Kirsti Raekallio. Suunnittelijat arvostivat yrityksen suhteellisen vapaata ty\xc3\xb6kulttuuria, ja Trinet oli harvoja suomalaisia vaateyrityksi\xc3\xa4 jotka tuolloin toivat suunnittelijoiden nimet n\xc3\xa4kyv\xc3\xa4sti esiin markkinoinnissaan._NEWLINE_Trinetin tuotteisiin kuului 1980-luvun alussa nuorten vaatemerkki Topper, jonka tuotteet valmistettiin kustannussyist\xc3\xa4 Suomen ulkopuolella._NEWLINE_Vuonna 1983 Turo osti Trinetin koko osakekannan ja siirsi toiminnot Kuopioon.'